תייסיר אליאס

תייסיר אליאס (בערבית: تيسير إلياس; נולד ב-1960) הוא מוזיקאי, מנצח, מלחין, מוזיקולוג ומרצה ערבי-ישראלי. אליאס ניהל וריכז את תחום המוזיקה הערבית בישראל מטעם משרד החינוך, כיהן כפרופסור במחלקה למוזיקה באוניברסיטת בר-אילן, והקים את המחלקה למוזיקה מזרחית באקדמיה למוסיקה ולמחול בירושלים, החל מאוקטובר 2018 מכהן אליאס כפרופסור מן המניין וכראש החוג למוזיקה באוניברסיטת חיפה.

==ביוגרפיה==
אליאס נולד בשפרעם, בה הוא עדיין מתגורר היום. בילדותו הוא למד מוזיקה קלאסית מערבית בקונסרבטוריון רובין בחיפה. אליאס נרשם בשנת 1980 לאקדמיה למוזיקה ולמחול בירושלים, ובשנת 1983 עבר ללמוד באוניברסיטה העברית בחוג למוזיקולוגיה. שנתיים לאחר מכן קיבל B.A במוזיקולוגיה והמשיך לימודיו לתואר מוסמך אותו קיבל בשנת 1991. לאחר הפסקה אקדמית בת עשר שנים החל אליאס לכתוב את עבודת הדוקטורט במוזיקולוגיה בהנחיית פרופ' אדווין סרוסי ופרופ' דליה כהן, אותה סיים בשנת 2007 בנושא "חשיפת חוקיות סמויה באימפרוביזציה של מוזיקה ערבית באמצעות סכמות טבעיות ונלמדות".

תוך כדי לימודיו לא הפסיק אליאס לנגן ולכתוב מוזיקה מקורית. הכרותו הן עם המוזיקה הקלאסית המערבית והן עם המוזיקה הערבית הקלאסית ופתיחותו לתרבויות שונות ממזרח (פרס, טורקיה, הודו) קיבלה ביטוי רב ביצירתו. בתחילת שנות ה-90 של המאה ה-20, החל אליאס לנגן במסגרת להקת בוסתן אברהם, ובמסגרת פעילות זאת כתב יצירה שבה אירחה הלהקה את זקיר חוסיין והאריפראסאד צ'אוראסיה. להקות נוספות שאליאס היה חבר בהם הן שלישית זיריאב, להקת ערבנדי ופרויקט מוזאיק.

במהלך השנים נפגש וניגן אליאס עם אמנים רבים בעלי שם, מזרחים ומערביים, כגון ודיע א-סאפי (وديع الصافي), מוניר בשיר (منير بشير), בליר חמדי (بليغ حمدي), יצחק פרלמן ופאקו דה לוסיה, וכן הופיע אליאס כנגן אורח בתזמורות סימפוניות מערביות רבות בישראל ובעולם. במקביל לקריירה המוזיקלית שלו, אליאס עבד כעורך ומנהל מוזיקלי בטלוויזיה הישראלית.

בשנת 2001 שימש כמנהל מחלקת המוזיקה בקול ישראל בערבית.

בעבר היה אליאס המנצח של התזמורת הערבית-יהודית של נוער מוסיקלי בישראל, שזכתה באותה שנה בפרס "וורט" על ביצוע, במהלך סיור קונצרטים בגרמניה. באותה שנה אליאס גם זכה בפרס פרנק פלג של משרד התרבות. במאי 2010 הוא שימש כמורה בתוכנית יצחק פרלמן שהתקיימה במשכנות שאננים. ב - 2017 קיבל פרופ' תייסיר אליאס את פרס הרקטור למרצה המצטיין באוניברסיטת חיפה.
==חיים אישיים==
אליאס נשוי לזמרת מירנדה אליאס ולהם בת ובן.

==קישורים חיצוניים==

* [https://web.archive.org/web/20110721145757/http://www.youth-music.org.il/images/upload/taiseercvhebrew.pdf תייסיר אליאס], מתוך אתר עמותת "נוער מוזיקלי בישראל" במסגרתה פועלת התזמורת הערבית יהודית הצעירה עליה מנצח אליאס
* 
* [http://www.haaretz.com/hasite/spages/874914.html בין שני העולמות], אתר הארץ
* 
* [http://www.farfesh.com/Display.asp?catID=159&mainCatID=158&sID=3413 الموسيقار البروفيسور تيسير الياس.. اشهر الشخصيات في العالم], موقع "فرفش"
* "מסע לעומקי המוזיקה הערבית", פודקאסט בשלושה חלקים ([https://www.kan.org.il/Podcast/item.aspx/?pid=11169 חלק 1], [https://www.kan.org.il/Podcast/item.aspx/?pid=11170 חלק 2], [https://www.kan.org.il/Podcast/item.aspx/?pid=11170 חלק 3]), תוכנית הרדיו "המעבדה" של "כאן" תרבות
* [http://in.bgu.ac.il/bgi/iyunim/music/Taiseer.pdf שיחה עם תייסיר אליאס], בתוך: [http://in.bgu.ac.il/bgi/iyunim/Pages/music-israel.aspx מוזיקה בישראל], [http://in.bgu.ac.il/bgi/iyunim/Pages/default.aspx עיונים] - סדרת 'נושא' (2014), בעריכת מיכאל וולפה, גדעון כ"ץ וטוביה פרילינג, [http://bgri-press.bgu.ac.il/cgi-webaxy/item?index הוצ' מכון בן-גוריון], אונ' בן-גוריון

;קטעי נגינה
* [https://www.nli.org.il/he/items/NNL_MUSIC_AL000253087/NLI תקסים בביצוע תייסיר אליאס, אוקטובר 1986.] הקלטת שמע באתר הספרייה לאומית
* תייסיר אליאס, [http://www.youtube.com/watch?v=sgPokPmrLKw קטע נגינה בעוד], אתר יוטיוב
* תייסיר אליאס, [http://www.youtube.com/watch?v=TaIy1x-GoYA אלתור (תקסים) בכינור], אתר יוטיוב

==הערות שוליים==

קטגוריה:מוזיקאים ערבים ישראלים
קטגוריה:אנשי אקדמיה ערבים ישראלים
קטגוריה:כנרים ישראלים
קטגוריה:מנצחים ישראלים
קטגוריה:מוזיקולוגים ישראלים
קטגוריה:מורים למוזיקה בישראל
קטגוריה:מלחינים ישראלים
קטגוריה:נגני עוד
קטגוריה:מוזיקה ערבית
קטגוריה:סגל אוניברסיטת בר-אילן: מוזיקה
קטגוריה:סגל אוניברסיטת חיפה: מוזיקה
קטגוריה:בוגרי האקדמיה למוסיקה ולמחול בירושלים
קטגוריה:סגל האקדמיה למוסיקה ולמחול בירושלים
קטגוריה:סגל קול ישראל
קטגוריה:שפרעם: אישים
קטגוריה:בעלי תואר דוקטור מהאוניברסיטה העברית בירושלים
קטגוריה:ישראלים שנולדו ב-1960